Stormers, WP sal De Jongh mis | Maroela Media
Juan de Jongh se vertrek na Wasps is vir die Stormers 'n slag. (Foto: Facebook)
De Jongh wat as sewesspeler sy merk gemaak het voordat hy via die WP se strukture tot die Bokspan gevorder het, het sedert sy toetsdebuut in 2010 net in 19 toetse in sewe seisoene gespeel.
Hy was vanjaar grootliks beseer, maar het die Stormers verlede jaar aangevoer. Hy was veral goed met die organisasie van die agterlyn.
De Jongh se goeie voetwerk in sewesrugby het nie dieselfde effek in Super- en toetsrugby gehad nie, behalwe as hy 'n bietjie ruimte gehad het met net een of twee spelers om te klop.
Ongelukkig vir hom was Allister Coetzee se veiligheid eerste- benadering as afrigter van die Stormers nie die soort spelpatroon wat die talentvolle De Jongh se sterkpunte gepas het nie.
Sy grootte (88 kg) het ook teen hom getel teen die groot Kiwi-senters van die Suidsee Eilande.
Vir Robbie Fleck-hulle is sy vertrek egter 'n slag. Hulle het vanjaar vir Huw Jones aan Skotland afgestaan (hy is tans beseer hoewel hy tegnies nog 'n Stormer is), Daniel du Plessis is beseer, en Dan Kriel, veral op die verdediging, is (nog?) nie Supergehalte nie.
EW Viljoen, wat 'n uiters goeie Superseisoen agter die rug het, en die verloopte Kiwi Shaun Treeby is nou die manne wat saam met Kriel die fort tot ná die Curriebeker sal moet hou.
♦ Wasps, waarheen De Jongh op pad is, het verlede naweek die Premierliga se eindstryd in ekstra tyd in teen Exeter met 20-23 verloor en is uiteraard 'n vooraanstaande klub.